|  |  |  |
| --- | --- | --- |
| **http://www.eco.u-szeged.hu/site/upload/2015/03/imreh_szabolcs1_80x119.png**  **Imreh Szabolcs** | Kapcsolódó kép  **10-12 perc** | Mottó:  *„A program futtatása az igazi teszt. Megírod a programot, kipróbálod, és vagy működik, vagy nem.”*  (Bill Gates) |

**Uniós projektek menedzselése**

**10 fejezet 3 olvasólecke**

**Ellenőrzés**

Ezen fejezetben az olvasó megismerkedhet az ellenőrzés fogalmával, céljával, valamint a projektek helyszíni ellenőrzésének körülményeivel. A projektek megvalósítása során a kedvezményezett biztos lehet abban, hogy a projekt időtartama alatt, vagy azt követően – az utánkövetési időszakban – ellenőrizni fogják azt, hogy a megvalósítás során maradéktalanul betartották-e a támogatási szerződésben rögzített feltételeket.

Az ellenőrzés a folyamatok, tevékenységek állandó felülvizsgálatát jelenti és ez által hasonló jellegű adatokra épít, mint a monitoring, azonban a tevékenység alapcélja egészen más.

Az **ellenőrzések célja, hogy biztosítsa a közpénzek felhasználásának szabályszerűségét,** vagyis a jogszabályoknak, előírásoknak és más kötelezettségeknek való elégtételt, ezáltal rendszerint projekten kívüli szervezet kezdeményezésére történik. Szeretnénk még egyszer kiemelni, hogy az **ellenőrzés fő feladata a szabályok betartásának vizsgálata.** Az ellenőrzéseknek **két alapvető formáját** különböztetjük meg: a dokumentum alapú ellenőrzéseket, illetve a helyszíni ellenőrzéseket.

Mindenekelőtt fontosnak tartunk néhány általános szabályt megemlíteni. **A helyszíni ellenőrzést végző szervezet munkatársai az ellenőrzés megkezdése előtt, szóban vagy írásban kötelezően értesítik az ellenőrizendő kedvezményezettet.** Ennek keretében akedvezményezett tájékoztatást kapaz ellenőrzés céljáról és formájáról, az ellenőrzésre vonatkozó jogszabályi felhatalmazásról és az ellenőrzés várható időtartamáról. A helyszíni ellenőrzés megkezdésekor az ellenőr köteles bemutatni a megbízólevelét az ellenőrzendő kedvezményezettnek. A helyszíni ellenőrzésről az ellenőr ellenőrzési jelentést készít. A jelentésnek tartalmaznia kell többek között az ellenőrzés megállapításait, a következtetéseket és a javaslatokat.

**Az EU társfinanszírozásával megvalósuló pályázati rendszerekben már a támogatási szerződés meghatározza a projekt kedvezményezettjére vonatkozó ellenőrzéssel és iratmegőrzéssel kapcsolatos kötelezettségeket.** Ennek lényege, hogy a támogatást nyújtó szervezet, vagy az általa felhatalmazott bármely szervezet jogosult ellenőrizni a megvalósítás alatt álló, illetve működtetett projektet. Ennek megfelelően a főkedvezményezett és a támogatásban részesülő partnerek mindegyike köteles hozzájárulni ahhoz, hogy az ellenőrzést végzők a projekt helyszínén ellenőrző látogatást tegyenek, vagy esetenként könyvvizsgálatot végezzenek a könyvelési bizonylatok, vagy bármilyen más, a projekt finanszírozására vonatkozó dokumentum alapján. A kedvezményezett köteles továbbá az ellenőrzéshez szükséges minden körülményt (iratokba, bizonylatokba, könyvelésbe és nyilvántartásokba történő betekintést) biztosítani.

Közpénzekből támogatott projektek esetében számos szervezet végezhet helyszíni ellenőrzést:

* a támogatást nyújtó szervezet (pl. minisztérium, közreműködő szervezet) vagy az általa megbízott szervezet,
* A fentieken túl, az EU által társfinanszírozott támogatási rendszerek esetében helyszíni ellenőrzést végezhet:
* a Pénzügyminisztérium (PM), amely felelős az Európai Bizottság számára benyújtott kifizetési kérelmek hitelességének igazolásáért,
* az Európai Bizottság érintett főigazgatósága,
* az Európai Számvevőszék.

Fontos kiemelnünk, hogy az ellenőrzések eltérő természetűek. A helyszíni ellenőrzések túlnyomó többségét a támogatást nyújtó szervezet végzi a projekt megvalósításának helyszínén, vagy helyszínein. Ezek az ún. **első szintű ellenőrzések.** (Ezek általában azt a célt szolgálják, hogy a kedvezményezett kis segítséggel ki tudja javítani az esetleges hibákat.) **Ezekre az ellenőrzésekre minden kedvezményezettnek számítania kell.** Ezzel szemben várhatóan a kedvezményezetteknek mindössze egy-két százaléka fog találkozni a Magyar Állam ellenőreivel, azaz a hazai ellenőrzésre jogosult szervekkel. Az utóbbiak által végrehajtott ellenőrzések célja elsősorban a támogatást nyújtó szervezetek munkájának felülvizsgálata. Ezek az ún. **második szintű ellenőrzések.**Ebben az **esetben komolyabb szabálytalanság esetén a Kedvezményezett elveszítheti a támogatás egy részé**t, de az a tagállamban maradhat. Végül a legmagasabb szintű ellenőrzés az Eu rópai Bizottság illetékes főigazgatósága vagy az Európai Számvevőszék részéről érkezhet. Ekkor már a tagállam egészének munkáját ellenőrzik. Ilyen esetben hiányosság esetén a tagállam is elveszítheti az adott támogatást (természetesen az Unió ellenőrei által végzett vizsgálatok a legritkábbak).

Az alábbiakban röviden ismertetjük a helyszíni ellenőrzések típusait, valamint azt, hogy ezeket milyen esetekben hajtják végre.

* **Előzetes helyszíni szemlére** a pályázatok értékelését követően a támogató/elutasító döntés meghozatala előtt, azt megalapozandó kerül sor. Az előzetes helyszíni ellenőrzés célja annak ellenőrzése, hogy a pályázatban megadott információk megfelelnek-e a valóságnak. Az ellenőrzés során vizsgálják a pályázó szakmai felkészültségét és pénzügyi stabilitását és minden olyan körülményt, amely megalapozhatja a kedvező vagy kedvezőtlen döntést.
* **Közbenső helyszíni ellenőrzést** a finanszírozás szakaszában, a projekt megvalósítása alatt végeznek. A közbenső helyszíni ellenőrzés célja, hogy megvizsgálják a projekt előrehaladási jelentésekben, valamint a kifizetési kérelmekben közölt információk hitelességét. Amennyiben a kedvezményezett köteles biztosítékot felajánlani (for-profit pályázók), akkor a felajánlott biztosíték vizsgálatára is helyszíni ellenőrzés keretében kerül sor.
* **Utólagos helyszíni ellenőrzés** a finanszírozást követően, az utánkövetési időszakban történik. Az utólagos helyszíni ellenőrzés célja annak vizsgálata, hogy a kedvezményezett által a projekt előrehaladási, záró- és utánkövetési jelentéseiben közölt információk helytállóak-e. Különösen nagy figyelmet kell fordítani a tájékoztatással kapcsolatos kötelezettségek betartására, nevezetesen arra, hogy az EU társfinanszírozásával megvalósuló projekt eredményein feltüntették-e azt a tényt, hogy az EU támogatta a fejlesztést. Ezen – tulajdonképpen marketing – tevékenység részleteiről a pályázó a támogatási szerződésből, illetve az Arculati kézikönyvből tájékozódhat.

A helyszíni ellenőrzések során feltárt hibák legnagyobb része dokumentumok hiányából fakad. A kedvezményezettek az iratmegőrzési kötelezettségükre vonatkozó előírásokat sértik meg leggyakrabban. Általános főszabály, hogy a Strukturális Alapok esetében az Európai Unió a program (nem a projekt!) utolsó kifizetését követően 3 évig végezhet helyszíni ellenőrzést, eddig kell megőrizni minden dokumentumot.

# OLVASOK-CSELEKSZEM-TAPASZTALOK- TANULOK

***Kitől érdemes még tanulni?***

*Puxler Eszter Monitoring értékelés ellenőrzés 23-32. dia*

*https://slideplayer.hu/slide/2603523/*

*Informatív slide-ok érdeklődő hallgatók számára – 10 perces áttekintés az ellenőrzés és az értékelés területén.*

***Ellenőrző kérdések a megfelelőséghez:***

*a, Az ellenőrzésnek milyen fajtái vannak?*

*b, Meddig kell megőrizni a kapcsolódó dokumentumokat?*

*c, Mikor számíthatunk közbenső ellenőrzésre?*

***Adaptáció a kiválósághoz:***

*Keress az Interneten uniós társfinanszírozású projektekkel kapcsolatos ellenőrzési szabályokat. Meg tudod határozni, hogy mely szervezetek jogosultak most Magyarországon első szintű ellenőrzést folytatni?*

